
                                                  AVIZ

      asupra  propunerii legislative pentru  modificarea şi completarea Legii nr.7/2006 privind statutul  funcţionarului public parlamentar
                 În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi  completarea Legii nr.7/2006 privind statutul funcţionarului public parlamentar, trimisă cu adresa nr.PL.X 307 din 25 aprilie 2007, înregistrată cu nr. 31/509 din 25 aprilie 2007.
                 Senatul, în calitate de primă Cameră sesizată, a respins propunerea legislativă, în şedinţa din 23 aprilie 2007.
       În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională . 

                 Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  7 mai 2007.


     Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.3398/06.01.2007, prin care susţine adoptarea iniţiativei legislative, cu propunerile şi observaţiile de la pct.II  şi avizul favorabil al Consiliului Legislativ nr.1552 din 16 noiembrie 2006.
                 Iniţiativa legislativă are ca obiect de reglementare modificarea şi  completarea Legii nr.7/2006 privind statutul funcţionarului public parlamentar, având ca scop corelarea acesteia cu prevederile legii-cadru Legea nr.188/1999 privind statutul funcţionarilor publici. De asemenea, iniţiativa legislativă instituie unele dispoziţii potrivit cărora funcţionarii publici parlamentari care sunt desemnaţi de secretarul general, să poată reprezenta instituţia în cadrul unor organisme sau organe colective de conducere, fără ca această situaţie să se considere stare de incompatibilitate.                                      Potrivit  prevederilor propunerii legislative, condiţiile de vechime prevăzute prin lege pentru numirea în funcţii publice de conducere ar urma să fie stabilite, după caz, fie de Biroul permanent, fie de secretarul general şi nu prin lege, cum se prevede în prezent, astfel încât să se permită o selecţie a candidaţilor în funcţie de pregătire şi competenţă profesională, nu în funcţie de vechime. 

                      Membrii Comisiei juridice, de disciplină şi imunităţi, cu prilejul dezbaterilor, au constatat că prin conţinutul unor prevederi ale iniţiativei legislative, aşa cum este cea de la pct.2, introduce o normă potrivit căreia funcţionarii publici pot să  favorizeze un partid politic şi să participe la activităţi politice în timpul programului de lucru, fapt care contravine spiritului şi literei legii cadru. În acest sens, Legea nr.188/1999 privind Statutul funcţionarilor publici, republicată, cu modificările şi completările ulterioare, lege organică, stabileşte fără echivoc, faptul că funcţionarii publici au obligaţia ca în exercitarea  atribuţiilor ce le revin  să se abţină de la exprimarea sau manifestarea  publică a convingerilor şi preferinţelor lor politice, să nu favorizeze  vreun partid politic şi să nu participe la activităţile politice în timpul programului de lucru. 
                     În acelaşi timp, la pct.3 sunt prevăzute norme privind acordarea de sporuri şi alte drepturi suplimentare pentru funcţionarii publici parlamentari, cum ar fi,  de pildă, cel pentru titlul de doctor sau  realizarea asigurării pentru risc profesional ori   chiar unele facilităţi la transport. 

                    Potrivit  dispoziţiilor art.38 alin.(3) din Legea nr.7/2006 se statuează că până la adoptarea unei legi speciale, salariile de bază ale funcţionarilor publici  parlamentari se acordă în cuantumul şi în condiţiile prevăzute de Ordonanţa de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar, aprobată prin Legea nr.383/2001, cu modificările ulterioare. De asemenea, funcţionarii publici parlamentari beneficiază şi de celelalte drepturi prevăzute de Legea nr.53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din aparatul Parlamentului României. Rezultă că, până la adoptarea unei legi speciale privind salarizarea funcţionarilor publici parlamentari salariile, indemnizaţiile şi sporurile funcţionarilor publici parlamentari sunt stabilite în actele normative enumerate anterior şi deci nu este necesară reglementarea unor sporuri suplimentare distincte în Legea nr.7/2006. 
                      În ceea ce priveşte sporul pentru titlul de doctor, acesta se acordă şi în prezent, fiind reglementat prin Ordonanţa de urgenţă a Guvernului nr.6/1998, aprobată prin Legea nr.92/1998. 

                      Din analiza pct.4 şi al pct.6 al iniţiativei legislative se constată că textul art.381  reiterează integral dispoziţiile art.32 şi  respectiv al art.44 alin.(3) din Legea nr.188/1999, fapt ce contravine prevederilor Legii nr.24/2000, republicată, privind normele de tehnică legislativă.
                     În ceea ce priveşte completarea propusă la pct.5, referitoare la   introducerea art.422  în lege , se constată că  aceste prevederi ar putea conduce  la situaţii discriminatorii faţă de celelalte categorii de funcţionari publici, precum şi la crearea unui precedent pentru  solicitarea de către respectivele categorii a unor drepturi similare. În plus, activităţile desfăşurate de funcţionarii publici parlamentari, astfel cum sunt enumerate la art.3 lit.a) – h), nu justifică deplasarea acestora în interes de serviciu. Apoi,  în textul propus nu se precizează bugetul din care ar urma să se suporte  aceste facilităţi financiare  acordate funcţionarilor parlamentari.
                      S-a reţinut, totodată, şi faptul că prevederile din iniţiativa legislativă referitoare  la dreptul de pensii, precum şi celelalte drepturi de asigurări sociale de stat exced  dispoziţiilor comune în materie ale art.38 din Legea nr.188/1999. În acest sens, funcţionarii publici parlamentari, având calitatea de asiguraţi ai sistemului public, beneficiază de toate drepturile de asigurări sociale prevăzute de Legea nr.19/2000 prin care sunt reglementate inclusiv condiţiile privind pensionarea anticipată. Ca atare, acordarea dreptului de pensionare, la cerere, înainte de împlinirea vârstei minime prevăzute de lege şi acordarea unei pensii de serviciu  în alte condiţii decât cele  stabilite prin Legea nr.7/2006 şi cu un termen limitat de aplicare, creează un tratament discriminatoriu faţă de ceilalţi funcţionari publici parlamentari.

                       În ceea ce priveşte modificarea condiţiilor minime de vechime pentru numire în funcţii publice de conducere a funcţionarilor publici parlamentari, prin norma prevăzută la pct.10, aceasta vine în contradicţie cu prevederile art.4 din Legea nr.7/2006, conform cărora „ funcţia publică parlamentară este o funcţie publică specifică de carieră.” 
                       Este de menţionat, de asemenea, şi faptul că acordarea drepturilor prevăzute în cuprinsul acestei iniţiative legislative nu este susţinută de posibilitatea asigurării resurselor financiare, condiţie  impusă de dispoziţiile art.138 alin.(5) din Constituţia României, republicată.
                       În urma dezbaterilor Comisia, în unanimitate, a hotărât avizarea negativă a propunerii legislative .

În raport de obiectul şi conţinutul său, propunerea legislativă face parte din categoria legilor organice.

                 PREŞEDINTE,
SECRETAR, 
                  Sergiu Andon
George Băeşu
Consilier

